CELEX: 62021TN0585
Language: sk
Date: 2021-09-09 00:00:00
Title: Vec T-585/21: Žaloba podaná 9. septembra 2021 – Zásilkovna/Komisia

29.11.2021   
            
            
               SK
            
            
               Úradný vestník Európskej únie
            
            
               C 481/31
            
         
      Žaloba podaná 9. septembra 2021 – Zásilkovna/Komisia
      (Vec T-585/21)
      (2021/C 481/44)
      Jazyk konania: angličtina
      
         Účastníci konania
      
      
         Žalobkyňa: Zásilkovna s. r. o. (Praha, Česká republika) (v zastúpení: R. Kubáč, advokát)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  zrušil rozhodnutie Komisie vo veci SA.55208 (2020/C) – Náhrada za plnenie povinnosti univerzálnej služby pre Českú poštu za obdobie rokov 2018 až 2022, v podobe listu z i) 9. júla 2021 a ii) 31. augusta 2021, ktorým bola čiastočne zamietnutá sťažnosť žalobkyne z 8. novembra 2019 ohľadne krížového subvencovania svojich obchodných aktivít, ktoré vykonáva Česká pošta s.p.,
               
            
                  —
               
               
                  uložil Komisii povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby, žalobkyňa uvádza dva žalobné dôvody.
      
                  1.
               
               
                  Prvý žalobný dôvod je založený na tvrdení, že Komisia sa dopustila zjavne nesprávneho posúdenia, keď prijala záver, že krížové subvencovanie, ktoré vykonáva Česká pošta nepredstavuje štátnu pomoc podľa článku 107 ods. 1 ZFEÚ.
                  
                              —
                           
                           
                              Žalobkyňa konkrétne tvrdí, že krížové subvencovanie, ktoré vykonáva Česká pošta predstavuje samo osebe nezlučiteľnú štátnu pomoc podľa článku 107 ods. 1 ZFEÚ, ktorá existovala už prinajmenšom v období rokov 2013 až 2017 (ale veľmi pravdepodobne dokonca skôr) a ktorú teda mala Komisia dôkladne posúdiť v samostatnom správnom konaní, a nie ako vedľajšiu otázku v rámci konania vo veci SA.55208 (2020/C), ktoré sa obmedzuje na obdobie rokov 2018 až 2022. Tomu nasvedčuje skoršia rozhodovacia prax Komisie. Komisia však prijala nesprávny záver, že toto krížové subvencovanie vôbec nepredstavuje štátnu pomoc.
                           
                        
            
                  2.
               
               
                  Druhý žalobný dôvod je založený na tvrdení, že Komisia porušila podstatnú procesnú náležitosť, keďže jej rozhodnutie nepovažovať krížové subvencovanie, ktoré vykonáva Česká pošta, za štátnu pomoc samú osebe, nie je riadne odôvodnené.
                  
                              —
                           
                           
                              Komisia konkrétne v napadnutom rozhodnutí neuviedla adekvátne odôvodnenie. Komisia tak porušila základné procesné právo žalobkyne, keďže všetky inštitúcie EÚ sú povinné uviesť odôvodnenie predmetného opatrenia, aby zabezpečili jeho preskúmateľnosť pred súdmi.